Shunga-tresnittet *Tako to ama* («Blekkspruter og perledykkerske»), oftest kalt *Fiskerhustruens drøm*, utgitt anonymt i *Kinoe no kamatsu* («Unge furutrær») 1814, blir tillagt Katsushika Hokusai. Motivet er en forløper for «tentakelerotikken» i seinere japansk pornografi.
«Tamatori stjeler Dragekongens juvel» av Utagawa Kuniyoshi.
**Tentakelerotikk** eller på japansk ***shokushu goukan*** (触手強姦) er et motiv og undersjanger innen hentai, moderne, japansk, tegnet pornografi. Det forekommer særlig i grøsseraktige historier der skapninger, vanligvis oppdiktede monstre eller roboter, voldtar eller på annen måte trenger inn i kvinner og jenter, sjeldnere menn, med fangarmer eller andre organiske, penisliknende utvekster. Sjangeren er ganske populær i japansk erotikk, og blir også ofte parodiert. I vesten kan motivet oppleves som typisk for hentai som overdrevent seksualisert populærkultur.

Bakgrunn
--------

Skapninger med tentakler fantes i japansk erotisk kunst lenge før tegnet og animert pornografi. Det mest berømte - og kanskje første - eksemplet er Katsushika Hokusais tresnitt *Fiskerhustruens drøm* fra 1814, opprinnelig en illustrasjon fra romanen *Kinoe no komatsu* («Unge furutrær»). Tilsvarende shunga-arbeider, populære erotiske bilder, har blitt gjentatt av flere kunstnere siden. Av moderne versjoner kan nevnes David Laitys *The Dream of the Fisherman's Wife* og Masami Teraokas *Sarah and Octopus/Seventh Heaven* fra 2001, som inngår i samlinga *Waves and Plagues*.

I en artikkel av Danielle Talerico fra 2001 blir det påpekt at selv om et vestlig publikum ofte betrakter Hokusais berømte verk som voldtekt, ville trolig japanerne i edoperioden sett på dette som «frivillig samleie». Motivet er hentet fra et sagn om den kvinnelige perledykkeren Tamatori som stjeler juveler fra Dragekongen. I fortellinga følger Dragekongen og hans hær av sjødyr, også blekkspruter, etter henne. Bildene seinere i historien viser at både dykkersken og blekksprutene nyter «samleiet».

I moderne populærkultur
-----------------------

I 1990 utga Toshio Maeda manga-tegneserien *Demon Beast Invasion*. Av noen blir den definert som et «paradigmeskifte» innen tentakelerotikk, hvor elementet av seksuelt overgrep er forsterket. Han har selv forklart at han valgte motivet for å unngå japansk sensur som forbød å vise mannlige kjønnsorganer. «Seksualiserte» tentakler har også forekommet i enkelte amerikanske og europeiske B-filmer og underholdning for voksne; i Roger Cormans film *Galaxy of Terror* fra 1980 blir en kvinnelig astronaut, spilt av Taaffe O'Connell, tatt til fange, voldtatt og drept av en gigantisk makk. Makken bruker sine mange tentakler til først å kle astronauten naken, for så å penetrere henne. Den amerikanske kunstneren Zak Smith har flere ganger malt verk med blekkspruter og pornostjerner i forskjellige stadier av et samleie.

Referanser
----------

1. ↑  Ortega-Brena, Mariana (2009). «Peek-a-boo, I See You: Watching Japanese Hard-core Animation». *Sexuality & Culture*. New York: Springer New York. 13 (1): 17–31. doi:10.1007/s12119-008-9039-5. Arkivert fra originalen 27. september 2019. Besøkt 4. januar 2011.
2. ↑  Talerico, Danielle. "Interpreting Sexual Imagery in Japanese Prints: A Fresh Approach to Hokusai’s Diver and Two Octopi", in *Impressions, The Journal of the Ukiyo-e Society of America*, Vol. 23 (2001).